
తెలుగు భాషను ఉద్ధరించేందుకు సలహాలివ్వాలని రాష్ట్ర ప్రభుత్వం ఒక కమిటీని ఏర్పాటు చేసింది. శాసనసభ ఉప సభాపతి తెలుగు భాషాభిమాని మండలి బుద్ధ ప్రసాద్ అధ్యక్షతన భాషా సాంస్కృతిక శాఖ సంచాలకులు, ప్రభుత్వ మీడియా సలహాదారు మొదలైన వారు సభ్యులుగా ఏర్పడిన ఆ కమిటీ కొన్నాళ్లు కష్టపడి ఒక నివేదికను రూపొందించింది. వివిధ ప్రదేశాలు, రాష్ట్రాలు తిరిగి గడువు దాటిన తరువాత ఆ నివేదికను ముఖ్యమంత్రికి సమర్పించారు. అయితే ఈ లోపే ప్రభుత్వం తెలుగుభాషను నిర్వీర్యం చేసే చర్యలను చేపట్టింది. గడువు లోపల నివేదిక ఇవ్వలేదన్న కారణాన్ని ప్రభుత్వం సాకుగా చూపింది. దీన్ని బట్టి ఇదంతా ముందుగా రచించిన రహస్య ప్రణాళిక ప్రకారం జరుగుతోందని అనిపిస్తోంది. ప్రజాధనాన్ని ఖర్చు చేసి తయారు చేసిన నివేదకకు విలువేది? ప్రభుత్వం తానే నియమించిన కమిటి ఇచ్చిన నివేదికను సంబంధిత కమిటీ గడువు దాటి సమర్పించిందన్న సాకుతో పక్కన బెట్టడమంటే, ఆ కమటీని అగౌరవపరిచినట్లు కాదా? ఇంత జరిగినా కమిటీ సభ్యులు మాత్రం కిమ్మనకుండా కూర్చోవడం ఎంతవరకు సమంజసం? ప్రభుత్వం నివేదికను అంగీకరించినా అందులోని అంశాలు తెలుగు భాష పరిపుష్టికి ఏ మాత్రం దోహదం చేసేలా లేవని సందేహాలు వెలువడుతున్నాయి. ఏది ఏమైనా తెలుగు భాషకు తెలుగునాట ఇలా అవమానం జరగడం చారిత్రక తప్పిదమవుతుంది.- ఉప్పలపు శేషునాథ్, పి.నైనవరం, కృష్ణా జిల్లా

telugu bhashanu uddharinchenduku salahaalivvaalani rashtra prabhutvam oka kamiteeni erpaatu chesindi. saasanasabha upa sabhapati telugu bhashabhimani mandali buddha prasad adhyakshatana bhasha saamskrutika saakha sanchaalakulu, prabhutva media salahaadaaru modalaina vaaru sabhyulugaa erpadina aa commity konnaallu kashtapadi oka nivedikanu roopondinchindi. vividha pradesaalu, rashtralu tirigi gaduvu daatina taruvaata aa nivedikanu mukhyamantriki samarpinchaaru. ayithe ee lope prabhutvam telugubhaashanu nirveeryam chese charyalanu chepattindi. gaduvu lopala nivedika ivvaledanna kaaranaanni prabhutvam saakugaa chuupindi. deenni batti idantaa mundugaa rachinchina rahasya pranaalika prakaaram jarugutondani anipistondi. prajaadhanaanni kharchu chesi tayaaru chesina nivedakaku viluvedi? prabhutvam taane niyaminchina kamiti ichina nivedikanu sambandhita commity gaduvu daati samarpinchindanna saakutho pakkana bettadamante, aa kamateeni agouravaparichinatlu kaadaa? inta jarigina commity sabhyulu maatram kimmanakunda koorchovadam entavaraku samanjasam? prabhutvam nivedikanu angeekarinchinaa andulooni amsaalu telugu bhasha paripushtiki e maatram dohadam chesela levani sandehaalu veluvadutunnaayi. edhi emaina telugu bhashaku telugunaata ilaa avamanam jaragadam chaaritraka tappidamavutundi.- uppalapu seshunath, pi.nainavaram, krishna jilla